C 310/6
SL
Uradni list Evropske unije
16.8.2022
28.
EU je še naprej podpirala svetovno pobudo za boj proti jedrskemu terorizmu (GICNT) in njeno poslanstvo pri razvoju globalnih zmogljivosti za preprečevanje in odkrivanje jedrskega terorizma ter odzivanje nanj.
Skupaj z državami članicami je dejavno vključena v delo skupine GICNT na vseh področjih, od odkrivanja jedrskih snovi in jedrske forenzike do odziva in blažitve.
29.
EU ima praktično ureditev za sodelovanje pri tehničnih vprašanjih jedrske varnosti, ki jo je leta 2013 podpisala z IAEA, s katero naj bi se med drugim izboljšali usklajevanje dejavnosti usposabljanja in krepitev zmogljivosti za spodbujanje in izvajanje trajnostnih praks kulture jedrske varnosti.
30.
Center EU za usposabljanje na področju jedrske varnosti in za odzivanje na nedovoljena dejanja, povezana z jedrskimi in drugimi radioaktivnimi materiali (EUSECTRA), je v celoti operativen od leta 2013 in deluje v korist držav članic Evropske unije in partnerskih držav, med katerimi je več članic GICNT.
Center upravlja JRC na lokacijah v Karlsruheju (Nemčija) in Ispri (Italija), v tesnem sodelovanju z drugimi mednarodnimi pobudami, ki jih podpirajo IAEA in več partnerskih držav v okviru GICNT.
Center se uporablja tudi za praktične vaje, predvsem v zvezi z bojem proti tihotapljenju jedrskih materialov.
EUSECTRA se dejavno posveča potrebam držav članic EU in partnerjev EU po usposabljanju, tudi z usklajenimi usposabljanji za delegate držav članic na carinskem področju in področju kazenskega pregona, ki so že bila izvedena in so načrtovana v obdobju 2019–2022 (v neposrednem sodelovanju z Evropsko komisijo oz.
njenima GD HOME in GD TAXUD).
EUSECTRA krepi infrastrukturo, ki se uporablja za izvajanje usposabljanja, razvija virtualna učna orodja in na zahtevo držav članic EU zagotavlja oceno učinkovitosti opreme.
Zaradi pandemije je bilo usposabljanje v živo omejeno.
Razvit je bil hibridni pristop z uporabo sodobnih sredstev, ki se osredotoča na terenske vaje z uporabo instrumentov na daljavo ter dejansko praktično uporabo jedrskih in radioaktivnih materialov za podporo prizadevanjem proti kemičnim, biološkim, radiološkim in jedrskim (KBRJ) grožnjam in jedrskemu terorizmu.
31.
Evropska komisija in države članice EU so nadaljevale jedrskoforenzične dejavnosti, namenjene prepoznavanju temeljnih lastnosti prestreženega jedrskega materiala, in sicer z uporabo vrhunskih jedrskih forenzičnih zmogljivosti v JRC v Karlsruheju v Nemčiji.
32.
JRC in ESARDA sta zagotovila znaten prispevek h knjigi Nuclear Non-Proliferation and Arms Control Verification – Innovative Systems Concepts (Neširjenje jedrskega orožja in preverjanje nadzora nad orožjem – koncepti inovativnih sistemov), ki je bila objavljena leta 2020.
33.
Evropska komisija je v okviru faze II svojega programa ITRAP+10 še naprej razvijala zmogljivosti držav članic EU za preskušanje in ocenjevanje učinkovitosti opreme, ki se uporablja za odkrivanje nedovoljenega prometa z jedrskimi in radioaktivnimi materiali, s čimer je bilo poskrbljeno za nadaljnjo harmonizacijo in standardizacijo, ter znatno prispevala k mednarodnim standardom.
34.
Evropska komisija ima še naprej pomembno vlogo v Delovni skupini za nadzor meje za jedrsko varnost.
Predsedovala je tako tej skupini kot tudi njenima podskupinama za tehnologije odkrivanja in razvoj zmogljivosti.
35.
Evropska komisija je v sodelovanju z IAEA nadaljevala raziskovalno delo v zvezi z razvojem nove tehnike preskusov brez porušitve, in sicer odložene gama spektrometrije za preverjanje specifičnih značilnosti jedrskih materialov.
V okviru podpornega programa za IAEA je bil predložen skupni ukrep.
36.
Leta 2020 je GD Evropske komisije TAXUD s podporo JRC in EUSECTRA zagnal interaktivni program e-učenja za podporo carinikom, ki se seznanjajo z nadzorom meja z vidika radioaktivnih in jedrskih materialov.
Osnovni modul prikazuje pomembno vlogo, ki jo imajo cariniki pri odkrivanju jedrskih in radioaktivnih materialov.
Obenem jih seznanja s tveganji in grožnjami, vključuje pa tudi osnovno predstavitev zadevnih materialov, opreme in postopkov.
V nadaljevalnem modulu so iste teme obravnavane podrobneje.
Oba tečaja vključujeta realistične scenarije v morskih pristaniščih, na letališčih, železnicah in kopenskih mejah, ki udeležencem omogočajo, da preskusijo svoje odločanje.
Sodelovanje med GD TAXUD in JRC je izboljšalo sinergije med carinskimi upravami držav članic.
Usposabljanja, ki se izvajajo v centru EUSECTRA, bodo nacionalnim strokovnjakom služila kot platforma za izmenjavo najboljših praks na področju jedrske varnosti pri zaščiti meja, kar bo prispevalo k razvoju harmoniziranih postopkov.
To je del odločnih prizadevanj za skupen boj proti trgovini z jedrskim orožjem in olajšanje trgovine prek carinskih kontrolnih točk.
Končni cilj je, da se s spodbujanjem skupne kulture jedrske varnosti preprečuje, da bi posamezniki dobili dostop do škodljivih materialov.